ไฟแนนซ์ทูเดย์
...แม้ใครจะมองว่าการประชุมระหว่าง กนง. แบงก์ชาติ คลัง และ3 สมาคมหลักภาคเอกชน จะจบลงอย่างชื่นมื่น แต่ในความเป็นจริงมันกร่อยสนิท เพราะเหมือนหนังคนละม้วนกับสถานการณ์ค่าเงินตั้งแต่หลังสงกรานต์เป็นต้นมา
15 พ.ค. 2556

...แม้ใครจะมองว่าการประชุมระหว่าง กนง. แบงก์ชาติ คลัง และ3 สมาคมหลักภาคเอกชน จะจบลงอย่างชื่นมื่น แต่ในความเป็นจริงมันกร่อยสนิท เพราะเหมือนหนังคนละม้วนกับสถานการณ์ค่าเงินตั้งแต่หลังสงกรานต์เป็นต้นมา 
สาเหตุที่กร่อยสนิท ก็เพราะค่าเงินบาทเมื่อวันที่ 13 พ.ค. อ่อนปวกเปียกลงมาก ฉะนั้น เมื่อผู้ว่าแบงก์ชาติ ประสาร ไตรรัตน์วรกุล ถามพยุงศักดิ์ ชาติสุทธิผล ประธานสภาอุตฯ ว่าค่าเงินบาทที่เหมาะสมและรับได้อยู่ที่เท่าไหร่ พยุงศักดิ์ ตอบว่า 29 บาทต่อเหรียญสหรัฐพอรับได้ 
ผู้ว่าแบงก์ชาติ บอกว่า ค่าเงินวันนี้ 29.80 บาทแล้ว อยู่ในระดับที่น่าพอใจหรือยัง เอกชนก็เงียบ ข้อเสนอที่กะจะมาขอแบงก์ชาติ เมื่อหยิบมาพูดก็ดูกร่อยๆ ทั้งที่ขอให้เปลี่ยนระบบอัตราแลกเปลี่ยนใหม่ และลดดอกเบี้ยนโยบายลงอีก 1% 
...อิสระ ว่องกุศลกิจ ประธานหอการค้าไทย บอกว่า ผลกระทบที่ธุรกิจได้รับจากการขึ้นค่าแรงขั้นต่ำวันละ 300 บาท คิดเป็นสัดส่วน 70% ของต้นทุนการผลิตทั้งหมด ปัญหาค่าแรงหนักกว่าเงินบาทแข็ง นักข่าวเลยถามว่า ตกลงมาขอให้ช่วยเรื่องค่าเงินหรือค่าแรง คุณอิสระ บอกว่าก็รวมๆ กัน 
...ธนาคารออมสินใจถึงมาก ลงมาลุยปล่อยกู้บ้านขนาดกลาง ไม่รู้ว่า วรวิทย์ ชัยลิมปมนตรี ผู้อำนวยการออมสิน ตั้งใจจะช่วยปั่นฟองสบู่ในตลาดหุ้นและธุรกิจอสังหาฯ หรือไร ระบุเสร็จสรรพว่าจะเน้นบริษัทที่จดทะเบียนในตลาดหุ้นด้วย